
KATA PENGANTAR 


Dengan nama Allah dan pada-Nya segala pujian dan kesyukuran. 
Selawat dan salam sejahtera ke atas junjungan Nabi Muhammad s.a.w 
dan bagi keluarga dan sahabat baginda serta mereka yang menurut 
sunnahnya sampai ke hari penentuan. 

Berkat taufik dan hidayah dari Allah S.W.T, saya dapat menye- 
diakan buku berjudul “Pengantar Perundangan Islam.” Buku ini 
bertujuan untuk memberi gambaran ringkas mengenai definisi undang- 
undang Islam meliputi pengertian fiqh dan syariah. Ia juga 
menghuraikan ciri-ciri keistimewaan undang-undang Islam dan per- 
bezaan antara syariah dengan undang-undang sivil. Juga diterangkan 
tentang asas pembinaan undang-undang Islam dan sejarah ringkas 
perkembangan undang-undang Islam sejak awal pertumbuhannya 
hingga ke hari ini. 

Pembaca buku ini akan dapat mengenal dengan lebih dekat 
mengenai sejarah perundangan Islam di Tanah Melayu dan tempat 
terawal pertapakan Islam dan pelaksanaan undang-undangnya. 
Tumpuan diberikan kepada Undang-Undang Melaka dan pengaruh 
pelaksanaan undang-undang tersebut di Nusantara. Kedudukan 
undang-undang Islam dalam Perlembagaan Persekutuan juga turut 
disentuh untuk menerangkan keadaan sebenar undang-undang Islam 
selepas kemerdekaan Tanah Melayu. Seterusnya dihuraikan secara 
ringkas penubuhan mahkamah-mahkamah syariah di Malaysia dan 
bidang kuasanya. 

Akhirnya penulis turut menghuraikan skop undang-undang 
jenayah Islam dalam aspek jenis-jenis kesalahan dan hukumannya 
menurut nas al-Qur'an dan al-Sunnah. Ia meliputi hukuman bagi 
kesalahan jenayah hudud, qisas dan ta'zir sebagai panduan umum 
tentangnya. 


x Kata Pengantar 


Buku ini amat sesuai dibaca oleh para pelajar di Institusi Pengajian 
Tinggi khususnya bagi subjek Pengantar Syariah & Perundangan dan 
Institusi-Institusi Islam dalam kursus Tamadun Islam. Di samping itu, 
buku ini juga sesuai dibaca oleh setiap lapisan masyarakat terpelajar. 

Akhirnya, saya memohon jutaan kemaafan di atas segala kesilapan 
dan kekurangan yang berlaku, anggaplah ia sebagai kelemahan diri 
saya sendiri. Semoga Allah S.W.T memberi keredaan dan keberkatan 
kepada semua pihak yang terlibat. 


Prof. Madya Dr. Abd. Jalil bin Borham 
Pusat Pengajian Islam dan Pembangunan Sosial, 
Universiti Teknologi Malaysia, 

Skudai, Johor. 

2002 

PENGENALAN KEPADA 
UNDANG-UNDANG ISLAM 


1.0 PENDAHULUAN 


Manusia tidak boleh hidup bersendirian. Ia memerlukan antara satu 
sama lain untuk meneruskan kehidupan dan memenuhi keperluan 
masing-masing. Menurut pendapat ahli kemasyarakatan, manusia 
adalah makhluk sosial dan makhluk yang menurut sifat pembawaannya 
bermasyarakat. Maka hidup bermasyarakat itu adalah satu keperluan 
kepadanya.' Untuk menjaga hubungan dan keperluan anggota 
masyarakat, perlulah ada peraturan yang dapat mengawal dan 
mengatur-cara hidup serta memelihara suasana semoga semuanya 
dapat berjalan dengan baik dan saksama. Menurut Geogfrey Sawer, 
kajian sejarah dan arkeologi membuktikan bahawa masyarakat 
manusia dari kumpulan-kumpulan manusia yang kecil dan sederhana 
hingga kepada masyarakat manusia yang moden dan serba kompleks, 
memiliki batas-batas kaedah atau peraturan yang menjamin 
kelangsungan hidup mereka.” Sebelum kedatangan syariah Islam 
masyarakat manusia hidup berpandukan peraturan-peratuan yang 
mereka cipta yang diambil daripada amalan adat dan agama. Dalam 
al-Qur'an Allah S.W.T berfirman yang bermaksud; 


“Untuk tiap-tiap umat antara kamu, Kami berikan aturan 
(syariah) dan sistem tertentu. ” 


' Mahmassani, S. 1961. Falsafat al-Tashri‘ fi al-Islam. Beirut, hal. 14. 
* Geogfrey Sawer. 1965. Law of Society. OUP, hal. 27-28, 
* Al-Qur'an, surah al-Ma'idah: ayat 48. 


2 Pengantar Perundangan Islam 


Tidaklah keterlaluan jika kita menganggap bahawa setiap bangsa 
atau negara di dunia ini mempunyai peraturan atau undang-undangnya 
sendiri. Secara kasar undang-undang dapat dibahagikan kepada dua 
bahagian; iaitu undang-undang ciptaan manusia dan undang-undang 
ciptaan Allah. Ini diperakui oleh J.Austin seorang tokoh undang- 
undang Barat. 


1.1 ERTI UNDANG-UNDANG ISLAM 


Untuk mengenali undang-undang Islam, kita perlu memahami terlebih 
dahulu dua istilah yang sering disebut berkaitan undang-undang 
Islam. Istilah-istilah itu ialah: 


l. Al-Syariah al-Islamiyah atau Syariah, dan 
2. Al-Figh al-Islam atau Hukum Fiqh Islam. 


Kedua-dua istilah tersebut pada umumnya membawa erti undang- 
undang tetapi jika dihalusi ternyata bahawa al-Syariah al-Islamiyah 
itu lebih umum dan meluas dari al-Fiqh al-Islam. 


1.2 DEFINISI SYARIAH 


Syariah dari segi bahasa bermaksud jalan yang lurus, seperti firman 
Allah S.W.T yang bermaksud, 


“Kemudian Kami jadikan kamu di atas suatu jalan yang lurus 
(syariah) maka hendaklah kamu mengikutinya dan jangan 
sekali-kali mengikut kehendak mereka yang tidak menge- 
tahui. 


Ia juga diertikan sebagai saluran air yang mengalir yang menjadi 
sumber minuman." Dari segi istilah ia bermaksud hukum-hakam yang 
diperundangkan Allah ke atas hamba-Nya supaya mereka beriman 








* Dias R. W. M. 1970. Jurisprudence. London: Butterworth, hal. 390. 
* Al-Qur'an, surah al-/athiah: ayat 18, 
* Ibrahim Dasuki al- Syahawi. 1970. Tarikh Tasyri al-Islam. Cairo, hal. 6. 

dan beramal dengan-Nya agar membawa kepada kebahagiaan hidup 
di dunia dan di akhirat.” Ini bererti bahawa syariah Islamiah itu ialah 
peraturan atau undang-undang Allah yang diturunkan kepada manusia, 
meliputi setiap urusan kehidupan manusia termasuk aspek akidah 
(kepercayaan), syariah (perundangan dan mu'amalat) dan juga akhlak. 
Hukum-hukum ini dinamakan syariah kerana kedudukannya yang 
lurus, sistemnya yang benar tidak menyimpang dari tujuan asal 
penurunannya. Oleh itu, dapat diambil kesimpulan bahawa perun- 
dangan itu meliputi perkara membuat undang-undang, menjelaskan 
hukum-hakam dan mengadakan peraturan-peraturan. 

Berdasarkan kepada definisi di atas, syariah Islam mempunyai 
ciri-ciri berikut: 

(i) Pencipta undang-undang 

(ii) Hukum (perintah) 

(iii) Hamba 

(iv) Himpunan iman dan amalan 


(v) Kehidupan di dunia dan di akhirat (bidang kuasa) 


Syariah Islam terdiri daripada hukum-hakam yang diperundang- 
kan oleh Allah S.W.T melalui rasul-Nya, sama ada apa yang terkandung 
dalam al-Qur'an atau al-Sunnah. Di samping itu, segala hukum yang 
ditentukan melalui ijtihad sahabat dan fuqaha' yang berdasarkan 
kepada dua sumber utama tersebut ada sebahagian dari syariah 
Islamiah. Ternyata di sini yang memperundangkan suatu hukum itu 
adalah Allah S.W.T semata-mata. Dialah pencipta undang-undang dan 
yang mempunyai kuasa tertinggi dan memiliki kuasa mutlak. Apa jua 
hukum dalam syariah Islam tidak boleh terkeluar dari apa yang telah 
ditetapkan oleh dasar-dasarnya. Perkembangan syariah Islam hanya 
boleh dilakukan melalui ijtihad dan ijtihad itu pula mestilah memenuhi 
syarat-syaratnya. Ini menunjukkan perbezaannya yang nyata berban- 
ding konsep undang-undang ciptaan manusia. 


! Ibid. 


4 Pengantar Perundangan Islam 


Undang-undang ciptaan manusia adalah merupakan suatu 
peraturan yang dibuat untuk dijadikan panduan oleh suatu badan 
tertinggi yang mempunyai kuasa ke atas golongan tertentu." Ia 
meletakkan kuasa membuat undang-undang itu pada manusia dalam 
menjalankan proses undang-undang untuk satu badan yang mempunyai 
kuasa politik tertinggi di mana padanya terletak kuasa kedaulatan.” 
Oleh itu, dalam pengertian ini, mana-mana juga peruntukan atau 
bahagian undang-undang boleh diperbuat jika dan apabila badan ini 
merasakan perlu. Jika negara itu mempunyai perlembagaan, apa jua 
undang-undang ciptaan yang bercanggah dengan perlembagaan boleh 
dipinda oleh perlembagaan tersebut. Ternyata di sini yang 
membataskan undang-undang daripada diperbuat adalah perlem- 
bagaan. Dengan itu wujudlah doktrin ultra vires.” 

Kehendak manusia dalam memperbuat apa jua bentuk undang- 
undang tidaklah terbatas kerana perlembagaan itu sendiri boleh 
dipinda. Ini sudah pasti berlainan sekali dengan al-Qur'an dan al- 
Sunnah sebagai sumber syariah Islam. Manusia tidak dapat meminda- 
nya dan mesti patuh kepadanya. Oleh itu, dalam perundangan Islam, 
sebarang undang-undang yang digubal tidak boleh sama sekali 
bercanggah dengan dua sumber utama tersebut. Jika berlaku 
percanggahan maka bahagian itu dinamakan ultra vires. Sebagai 
contoh, jika judi itu haram, maka selama-lamanya haram. Berlainan 
dengan undang-undang ciptaan manusia, ada judi salah di sisi undang- 
undang dan ada judi yang dibenarkan oleh undang-undang. 

Golongan yang dimaksudkan oleh syariah Islam supaya 
mematuhi perintah-Nya ialah manusia dan jin. Ini dapat dilihat dalam 
firman Allah S.W.T yang bermaksud; 


“Dan Aku tidak menciptakan jin dan manusia melainkan 
supaya mereka menyembah Aku.” 


5 Dias, R. W. M, op-cit, hal. 389. 

° Llyod, L. 1972. Introduction to Jurisprudence. London: Steven & Son, hal. 214. 

10 Ultra vires bermaksud bercanggah dengan undang-undang yang lebih tinggi. Lihat 
Jenning, Sir. 1976. The Law and the Constitution. (5 Ed) London: H &D, hal. 144. 

1 Al-Our'an, surah al-Dhariyyat: ayat 56. 

Dalam hubungan ini dibataskan huraiannya tentang kepatuhan 
manusia kepada hukum Allah. Kepatuhan dalam erti kata menjalankan 
perintah atau suruhan (wajib atau sunat) dan menjauhkan diri daripada 
perkara-perkara larangan (haram dan makruh) dan memberi pilihan 
dalam melakukan perkara-perkara yang harus. Kepatuhan ini diikuti 
selagi manusia mampu dan tiada halangan syara' walau di mana jua 
mereka berada, tanpa mengira seseorang itu berada di dalam negara 
Islam mahupun bukan negara Islam. 

Hukuman Allah berkuat kuasa tanpa batas sempadan daerah 
dan negeri. Berada dalam negara yang tidak menjalankan hukum Allah 
bukan bererti bebas melakukan perkara-perkara yang tidak diperun- 
dangkan di negara tersebut. Dalam erti kata lain bidang kuasa hukum 
Allah tidak terbatas kerana hukum Allah adalah hukum untuk manusia 
dan alam sejagat. Ini bersesuaian dengan firman Allah S.W.T yang 
bermaksud; 


“Tidak Aku utus engkau (Muhammad) melainkan membawa 
rahmat kepada alam seluruhnya.” 


Undang-Undang ciptaan adalah diperbuat dari manusia kepada 
manusia. Dalam undang-undang ini pada amnya setiap orang adalah 
sama taraf dari sisi undang-undang. Namun terdapat juga golongan 
yang dikecualikan daripada tindakan mahkamah. Ini biasanya 
diperuntukkan dalam perlembagaan sesebuah negara. Dalam syariah 
Islam tiada seorang pun terkecuali daripada undang-undang, walau 
Rasulullah s.a.w sendiri. Undang-undang itu pula disokong oleh 
pelaksanaan hukuman ke atas pelanggar atau pesalah. Tanpa 
hukuman, undang-undang sukar dipatuhi. Hukuman itu pula tidak 
semestinya berbentuk dendaan atau hukuman berat seperti hukuman 
rotan atas balas bunuh, tetapi boleh dalam bentuk sekatan ke atas 
kebebasan seseorang." Oleh itu, kepatuhan dituntut selama undnag- 
undang itu belum dibatal atau dipinda. 


* Al-Qur'an, surah al-Anbiya: ayat 107. 
4 Ulyod, L. op. cit, hal. 274. 
* Hart H.L. A. 1975, The Concept of Law. Oxford. Oxford University, hal. 23. 


6 Pengantar Perundangan Islam 


Parlimen dikatakan badan memperbuat undang-undang kerana 
ia mempunyai kuasa membuat atau tidak membuat undang-undang." 
Bagi negara-negara yang mempunyai perlembagaan maka ia tertakluk 
pada bidang kuasa yang diperuntukkan. Di samping itu, parlimen 
hanya boleh memperbuat undang-undang bagi kawasan tertentu. 
Sesebuah negara tidak boleh memperbuat peruntukan undang-undang 
bagi negara yang lain." 

Undang-undang diadakan supaya manusia mematuhinya, baik 
di hadapan pihak berkuasa undang-undang atau sebaliknya. Dalam 
erti kata lain, manusia atau rakyat dikehendaki bertindak dan beramal 
mengikut undang-undang. Apabila tindakan manusia mengikut 
kehendak undang-undang, hak diri sendiri dan hak orang lain akan 
terkawal. Namun dalam kehidupan, manusia kadang-kala bertindak 
menyalahi undang-undang jika ia merasa terselamat dari tindakan atau 
merasakan pihaknya dapat melakukan sesuatu untuk mengatasi 
kesalahan yang telah dilakukan. Lebih jauh dari itu, manusia tidak 
dikehendaki beriman dengan kebaikan undang-undang itu dan bidang 
kuasa undang-undang itu pula terbatas pada kawasan tertentu sahaja. 

Kedudukan ini berlainan sekali dengan syariat Islam. Manusia 
dikehendaki mematuhinya di mana sahaja mereka berada. Manusia 
juga dikehendaki mematuhi sama ada di hadapan penguatkuasa 
undang-undang atau sebaliknya. Sungguhpun tidak semua negara di 
dunia ini melaksanakan syariat Islam, ini bukan bererti syariah Islam 
tidak berkuasa atau membuka peluang bagi penganut Islam melanggar 
hukum Islam di negara bukan Islam. Dalam hubungan ini mereka 
yang melanggar hukum Allah pasti dihukum walau di mana kesalahan 
itu dilakukan. Hukuman itu sama ada di dunia, jika dikuatkuasakan, 
ataupun di akhirat. Oleh itu, terdapat dalam syariat Islam apa yang 
dipanggil dosa dan pahala. Konsep-konsep dosa dan pahala tidak ter- 
dapat dalam perundangan ciptaan manusia. Di sini jelas menunjukkan 
faktor akidah berhubung erat dengan tindak-tanduk manusia. Atas 
dasar inilah, orang Islam tidak dibenarkan mencemuh mana-mana 
bahagian yang ditetapkan oleh Allah S.W.T. 


5 Jenning, I, op. cit, hal. 144. 
6 Hart H. L. A, op. cit, hal. 25. 

Ternyata bahawa pengertian undang-undang Islam tidak boleh 
disamakan dengan pengertian undang-undang manusia yang 
didefinisikan oleh ahli undang-undang Barat." Dengan kata lain, kita 
tidak boleh memahamkan syariah Islam dengan menggunakan kaedah 
atau definisi Barat.'' Walau bagaimanapun, hari ini kita memahami 
syariah Islam sebagaimana orang Barat mendefinisikannya. 

Mengenai bidang kuasa syariah Islam, ia tidak ada batasnya, 
kerana yang mencipta dan memperundangkan sesuatu atau hukum 
itu ialah Allah S.W.T sendiri. Dialah pembuat undang-undang tertinggi 
(Sovereign Legislator). Oleh kerana dunia ini Allah yang menciptanya, 
maka undang-undang yang ditetapkan-Nya tidak mempunyai batas 
masa dan tempat. Bahkan ia berkuat kuasa hingga hari akhirat. Ini 
adalah satu keunikan dalam konsep perundangan Islam. Dengan 
adanya bidang kuasa yang tidak terbatas bererti undang-undang itu 
sendiri diperakui sah dan berkuasa di mana jua, baik di timur ataupun 
di barat walaupun penduduk tempatan tidak memperakui kedaulatan 
undang-undang Islam. 

Ini membawa erti bahawa setiap orang yang memperakui dirinya 
muslim tertakluk kepada undang-undang Islam walaupun di mana jua 
mereka berada. Ini kerana dalam Islam konsep sovereignty itu hanya 
pada Allah, bukan pada parlimen" seperti di England, dan bukan 
pada perlembagaan seperti kedudukan perlembagaan di negara-negara 
yang mempunyai perlembagaan bertulisnya sendiri. 

Adalah menjadi satu amalan dalam perundangan bahawa sesuatu 
undang-undang itu hanya boleh dipinda atau dimansuh oleh badan 
atau institusi yang memperbuatnya. Ini memberi erti jika sesuatu 
undang-undang itu diperbuat di parlimen maka hanya parlimen sahaja 


'' Menurut J. Austin, undang-undang yang diperakui sah dilaksanakan ialah apa 
yang tergolong dalam bahagian Positive Law. 

'# Anderson, J. N. D. 1976. Law Reform in the Muslim Wolrd. Oxford: Oxford 
University, hal. 3. 

'9 Keterangan tentang Parlimen di England, lihat Jennings I, Sir, The Law of The 
Constitution, hal. 137-142, Smith, S. A. 1978. Constitutional Law and Administrative 
Law, England: Peguin, hal. 63-64. 

berkuasa meminda atau menghapuskan undang-undang tersebut, 
bukan badan atau institusi di bawahnya. Jika kuasa memperbuat 
undang-undang itu dipindahkan atau diwakilkan kepada suatu badan, 
maka badan tersebut hanya berkuasa dalam bidang yang ditetapkan. 
Jika badan tersebut melewati atau terkeluar daripada bidang kuasa 
yang diperuntukkan maka ia dianggap sebagai ultra vires kuasa yang 
diberi dan ia terbatal. 


1.3 DEFINISI FIQH 


Ada ulama memahamkan syariah itu sama erti dengan fiqh.” Pendapat 
ini tidak tepat kerana syariah memberi pengertian yang lebih umum 
daripada figh. Syariah mencakupi setiap perkara yang diperundangkan 
oleh Allah sama ada tentang akidah, menyentuh hubungan antara 
manusia dengan Penciptanya seperti ibadat solat dan cara hidup 
manusia sesama manusia seperti akhlak dan sebagainya. 

Figh dari segi bahasa bermaksud kefahaman, seperti firman 
Allah S.W.T yang bermaksud, “Dan hati-hati mereka yang telah dikunci 
maka merekapun tidak mengerti.” Dari segi istilah, iaitu ilmu tentang 
hukum-hakam syara' yang amali dan praktikal yang diambil daripada 
dalil-dalilnya yang tafsili (terperinci).” Ia bermaksud mengetahui dan 
memahami hukum-hukum syara' yang berhubung dengan perbuatan- 
perbuatan manusia yang mukallaf, sama ada yang berhubung dengan 
amal ibadat, kira bicara atau kehakiman dan sebagainya. Dengan 
itu jelaslah undang-undang Islam telah ditetapkan Allah S.W.T dalam 
al-Qur'an dan hadis-hadis Rasulullah s.a.w dan Dia sebagai “Legisla- 
tor.” Ayat-ayat al-Qur'an pada kebiasaannya memberi erti yang terlalu 
umum dan menyeluruh. Oleh itu, suatu tafsiran yang terperinci perlu 
dibuat untuk lebih memahami ayat-ayat tersebut. Apabila sesuatu 
tafsiran dibuat oleh ahli-ahli yang pakar yang akhirnya menghasilkan 
suatu hukum cabang dari suatu ayat yang umum, maka perkara tersebut 
dinamakan figh. 


** Dr. Mohd. Yusof Musa (1958), Madkhal li Dirasah al-Figh al-Islami. Cairo, hal. 9. 
1 AHOur'an, surah al- Taubah: ayat 87. 
** Muhammad bin Hassan (t.t), Syarh al-Badashi. vol. 1, Cairo, hal. 19. 

Figh merupakan suatu ilmu yang hidup. Figh berkembang dan 
meluas seperti mana juga berkembangnya kegiatan manusia. Figh 
adalah undang-undang sampingan yang dipecahkan daripada undang- 
undang asasi atau figh merupakan tafsiran-tafsiran daripada undang- 
undang umum. Oleh itu, suatu yang dihasilkan oleh ilmu figh merupa- 
kan peraturan lanjutan atau pecahan daripada undang-undang dasar 
Islam itu sendiri. Hukum-hukum Islam seperti yang terdapat dalam 
al-Our'an selama-lamanya tidak berubah dan tidak boleh sama sekali 
diubah dan dipinda. Hukum-hakam tetap kekal hingga ke hari kiamat. 
Sebahagian hukum-hukum dalam al-Qur'an adalah hukum-hukum 
yang umum. Untuk mengkhususkan hukum-hukum itu dan mentafsir- 
kannya dengan cara yang rasional adalah tugas pakar perundangan 
atau ahli fiqh (fuqaha'). Oleh yang demikian, hukum-hukum fiqh sen- 
tiasa berkembang dan kadang-kadang berubah dari masa ke semasa 
dan dari satu keadaan ke satu keadaan yang lain asalkan hukum-hukum 
itu tidak berlawanan dengan hukum-hukum asal dalam al-Qur'an dan 
al-Sunnah. 

Hasil dari perkembangan hukum fiqh yang merupakan sedutan 
dari hukum al-Qur'an melalui penghuraian fuqaha' maka lahirlah aliran- 
aliran hukum yang berbagai-bagai. Aliran yang dimaksudkan dikenali 
pada hari ini sebagai mazhab-mazhab fiqh. Aliran ini lahir apabila 
sesuatu yang tidak terdapat dengan jelas di dalam al-Qur'an diikuti 
dengan pentafsiran yang berbagai-bagai bentuk berdasarkan kaedah 
pentafsiran hukum yang diakui bersama. Semua yang tersebut itu 
adalah merupakan undang-undang Islam yang diakui benarnya oleh 
ahli perundangan Islam. Ini adalah kerana hukum-hukum itu tidak 
terkeluar daripada kehendak al-Qur'an. Oleh yang demikian undang- 
undang Islam amat luas bidangnya meliputi segenap aspek kehidupan 
dan semuanya itu telah dijelaskan oleh syara' dan dapat dilaksanakan 
dalam kehidupan manusia tanpa sebarang kecacatan. 

Jika ditinjau dari sudut hukum fiqh keseluruhannya dari berbagai- 
bagai mazhab yang diakui, dapatlah digambarkan betapa luasnya 
bidang undang-undang Islam. Undang-undang ini menyentuh soal 
hubungan manusia dengan Allah yang dikenali sebagai hukum mu'a- 
malat, soal rumahtangga dan keluarga dikenali sebagai munakahat, 
soal keadilan dan hukuman dikenali sebagai jenayat dan seterusnya. 

Dalam menghuraikan peraturan yang berhubung dengan tatacara 
hidup individu dengan individu dan antara individu dengan masya- 
rakat, bidang undang-undang seperti kontrak, harta, jenayah, nikah 
kahwin dan tort adalah merupakan bahagian undang-undang utama 
dalam kehidupan manusia. Fuqaha' dalam peringkat permulaan tidak 
membahagikan bahagian-bahagian tersebut seperti apa yang berlaku 
dalam undang-undang ciptaan manusia. Ilmu fiqh pada peringkat 
permulaan tidak menyentuh aspek-aspek tersebut secara khusus bahkan 
bercampur aduk dengan disiplin ilmu lain. Dengan perkembangan 
ilmu pengetahuan, pengkhususan bidang ilmu mula berlaku dan 
dengan ini penulisan ilmu fiqh semakin jelas dan tersusun. 

Perkembangan ilmu fiqh telah membawa kepada perbezaan 
pendapat dan ijtihad dalam mengeluarkan hukum. Perubahan hukum 
yang berlaku adalah untuk mencapai keadilan dan bersesuaian dengan 
maslahah. Ini kerana perbezaan dari segi fakta, masa dan suasana 
boleh mendatangkan hukum yang berbeza. Ini jelas berlaku dalam 
zaman pemerintahan Saidina Umar bin Al-Khattab r.a dan seterusnya 
dalam pembentukan mazhab-mazhab fiqh. 


1.3.1 Figh di Zaman Sahabat dan Tabi'in 


Kaum muslimin apabila berhadapan dengan pelbagai peristiwa dan 
kejadian yang belum pernah terjadi pada masa Rasulullah s.a.w, maka 
ahli-ahli ijtihad akan berijtihad dikalangan mereka serta mengadili, 
berfatwa dan membuat hukum. Jadi mereka menambah kumpulan- 
kumpulan hukum yang sedia ada dengan beberapa hukum dan fatwa 
baru yang mereka keluarkan melalui ijtihad mereka. 

Kumpulan hukum figh pada zaman sahabat tabi'in terdiri daripada 
hukum Allah dan Rasul-Nya, fatwa sahabat dan keputusan mereka. 
Sumber hukum Allah ini adalah al-Qur'an dan al-Sunnah. Pada masa 
itu hukum belum lagi mempunyai corak fiqh yang luas dan dibukukan 
tetapi hanya berupa penyelesaian juz’iyyah (cabang) bagi beberapa 
peristiwa yang terjadi. 

Pada zaman tabi'in dan sesudah itu, iaitu ketika imam-imam 
mujtahid sekitar dua abad hijrah (abad kedua dan ketiga), orang bukan 
arab memeluk Islam dan kaum muslimin menghadapi pelbagai peris- 

tiwa dan masalah baru, termasuk yang berkaitan falsafah dan teori- 
teori. Ini memaksa para mujtahid memperluaskan ruang ijtihad serta 
mengeluarkan hukum bagi kebanyakan peristiwa tersebut dan 
dibukakan pintu-pintu untuk meneliti dan berfikir. Lapangan tasyri' 
(perundangan) bagi hukum figh menjadi bertambah luas malah 
terbentuk banyak hukum bagi peristiwa yang belum terjadi. Jadi 
himpunan hukum figh pada masa ini terdiri daripada hukum Allah 
dan Rasul-Nya, fatwa sahabat dan fatwa para mujtahid serta istinbat 
yang mereka lakukan. 

Sumbernya adalah al-Qur'an, qiyas, ijma', ijtihad sahabat dan 
imam mujtahid. Pada zaman ini telah dimulai pembukuan hukum 
fiqh di samping pembukuan sunnah dan fiqh telah mengambil corak 
yang lebih tersusun. Ini adalah kerana disebutkan bersama hukum- 
hukum ini dalil-dalil, sebab-sebab serta dasar-dasar umum yang 
menjadi pegangannya. Ahli fiqh digelar fugaha' dan ilmunya disebut 
ilmu figh. 


1.3.2 Figh Sesudah Abad Kedua dan Ketiga Hijrah 


Selepas dari masa tabi'in dan imam-imam mujtahid, para fugaha' pada 
masa-masa ini lebih cenderung untuk bersikap taglid yang sedar dan 
mereka berpegang teguh dengan apa yang telah ada dalam fiqh imam- 
imam yang empat; iaitu Imam Abu Hanifah, Imam Malik, Imam 
Syafi'i dan Imam Ahmad Ibn Hanbal. Pekerjaan mereka hanya men- 
syarahkan kitab-kitab daripada imam-imam tersebut, mementingkan 
alasan, pertimbangan dan pengembangan dasar-dasar mazhab (usul 
al-mazhab). Pengikut-pengikut mazhab pula mempunyai ijtihad-ijtihad 
fiqh yang berbeza-beza dalam melakukan takhrij terhadap pendapat 
imam-imam mereka. Ijtihad seperti ini disebut sebagai ijtihad mazhab. 
Pada masa ini lahir tokoh ulama' yang tegas dengan pendapat mereka 
seperti Syeikh Islam Ibn Taimiyyah. Walaupun pada mulanya beliau 
bermazhab Hanbali tetapi ia menyeru untuk berijtihad dan berfatwa 
menurut apa yang dilihatnya benar dan fatwa-fatwa besarnya menjadi 
bukti bagi perkataan ini. 

Sebenarnya figh Islam walaupun ditimpa kejumudan (kebekuan) 
setelah jatuhnya Daulah “Abbasiyyah, tetapi ia tetap merupakan sumber 

kekayaan fiqh yang hebat. Dunia tetap mengambil manfaat daripada 
kekayaannya yang dapat mewujudkan keagungan dan kedaulatan. 


1.4 KESIMPULAN 


Sebagai kesimpulan, suatu resolusi telah dicatatkan pada tahun 1950 
di Paris. Bahagian Hukum-Hukum Timur (Oriental Law) telah 
melansungkan persidangan untuk membahas fiqh Islam Fakulti 
Undang-undang di Universiti Paris dengan tajuk Mingguan Fiqh 
Islam. Persidangan ini telah menjemput sejumlah besar ahli-ahli fiqh, 
profesor-profesor undang-undang dan para orientalis. Akhirnya peserta 
persidangan bersetuju mengeluarkan resolusi iaitu “berdasarkan 
kaedah yang wujud daripada perbahasan-perbahasan yang 
dikemukakan selama “Mingguan Fiqh Islam” dan perdebatan- 
perdebatan yang telah terjadi di dalamnya, kami memutuskannya 
dengan jelas:” 


(a) Bahawa sesungguhnya prinsip-prinsip figh Islam mempunyai nilai 
undang-undang yang legislatif yang tidak dapat diragui. 


(b) Bahawa sesungguhnya perbezaan mazhab figh dan hukum- 
hukumnya mengandungi perbendaharaan pemahaman dan 
maklumat-maklumat dasar undang-undang yang menjadi 
keajaiban. Oleh itu, figh Islam mampu menjawab semua tuntutan 
kehidupan dan memenuhi keperluan-keperluannya. 


8 Abdullah Nasih “Ulwan. 1989. Pengenalan Syariah Islamiyyah, Figh dan Sumber- 
Sumbernya. Kuala Lumpur: Pustaka Salam, hal. 81. 

KEISTIMEWAAN UNDANG- 
UNDANG ISLAM 


2.0 PENDAHULUAN 


Syariat Islam merupakan ajaran yang dibawa oleh Nabi Muhammad 
s.a.w sama ada ia berkaitan dengan: 


(a) Pembaikan akidah untuk membebaskan akal manusia daripada 
cengkaman berhala, taqlid dan khurafat. 

(b) Pembaikan akhlak untuk membebaskan akal manusia daripada 
pengaruh dan penyelewengan hawa nafsu. 

(c) Pembaikan masyarakat untuk membebaskan umat daripada 
kezaliman, kacau bilau dan penindasan. 


Untuk mencapai semua keperluan di atas, syariah datang membawa 
suatu sistem sivil yang menyusun hubungan manusia sesama manusia, 
manusia dengan Penguasa, dan memelihara hak-hak mereka di muka 
bumi. Kenyataan ini menjelaskan kepada kita bahawa syariah itu terdiri 
daripada tiga dasar utama, iaitu akidah “agliyah, ibadah ruhiyyah dan 
sistem perundangan kehakiman. Firman Allah yang bermaksud: 


“Pada hari ini telahKu sempurnakan untuk kamu agama 
kamu, telahKu cukupkan kepadamu nikmatKu dan telahKu 
redha Islam itu menjadi agama bagimu.” 


Antara perkara yang telah diterima dan disepakati oleh ahli figh 
dan undang-undang ialah, setiap sistem yang ada, sama ada yang 


| AMJuran, surah al-Ma'idak: ayat 3. 

berasal daripada Allah (rabbani) ataupun ciptaan manusia (wad'1y) 
mestilah mempunyai kelebihan-kelebihan dan ciri-cirinya tersendiri. 
Oleh itu, kita perlu memahami dan mengetahui dengan sebenar- 
benarnya ciri-ciri undang-undang Islam untuk melihat keistimewaannya 
berbanding dengan undang-undang ciptaan manusia. 


2.1 CIRI-CIRI KEISTIMEWAAN UNDANG-UNDANG 
ISLAM 


2.1.1 Ketuhanan (Rabbaniyyah) 


Yang dimaksudkan dengan rabbaniyyah di sini ialah hukum-hukum 
syariah serta sisterm-sistemnya bukan merupakan ciptaan manusia yang 
diliputi oleh sifat-sifat kelemahan dan keterbatasan. Ia juga tidak 
terpengaruh dengan faktor-faktor tempat, masa dan budaya. serta faktor 
warisan, iaitu watak dan hawa nafsu. Tetapi Allah S.W.T adalah 
penggubalnya serta pemilik makhluk dan pentadbir alam ini. Dialah 
Rabb seluruh isi alam yang telah menjadikan segala sesuatu dengan 
sebaik-baiknya. 

Seorang mukmin yang sebenar ketika dia melaksanakan 
manhaj rabbani ini akan melaksanakan seluruh perintah Allah dengan 
perasaan gembira dan senang hati berasaskan sifat kejujuran serta 
keikhlasannya. Ini adalah kerana: 


(a) Dia benar-benar mengetahui bahawa Allah adalah Pencipta Yang 
Maha Berkuasa. Dia berhak berbuat sekehendak-Nya terhadap 
perihal makhluk-Nya. Manusia merupakan makhluk yang lemah 
dan terbatas serta tidak berhak berbuat sesuatu melainkan hanya 
patuh kepada apa yang telah dipilih oleh Allah baginya tanpa 
perasaan ragu-ragu dan sangsi. Firman Allah yang bermaksud: 


“Dan Tuhanmu menciptakan apa yang Dia kehendaki dan 
memilih-Nya. Sekali-kali tidak diberi pilihan bagi mereka. 
Maha suci Allah dan Maha Tinggi daripada apa yang mereka 
persekutukan (dengan Dia). ” 


* Al-Qur'an, surah al-Qasas: ayat 68, 

(b) Dia mengetahui dengan yakin bahawa Allah Maha Mengetahui 


(c) 


(d) 


segala sesuatu. Allah lebih mengetahui tentang hukum-hukum 
yang disyariatkan untuk hamba-hamba-Nya dan lebih tahu 
tentang masalah yang diwujudkan oleh mereka. Firman Allah 
bermaksud: 


“Tidakkah mereka tahu bahawasanya Allah mengetahui 
rahsia dan bisikan mereka, dan bahawasanya Allah amat 
mengetahui segala yang ghaib. 


Dia tahu sebenar-benarnya, bahawa Allahlah Yang Maha Bijak- 
sana tentang apa-apa yang disyariatkan-Nya. Maksud kebijak- 
sanaan Allah S.W.T ialah Dia meletakkan sesuatu pada tempatnya 
yang sesuai dengan bentuk yang dapat membawa kepada 
kemaslahatan dan menolak kebinasaan. Firman Allah yang 
bermaksud: 


“Allahlah Yang Maha Mengetahui lagi Maha Bijaksana. ™ 

Dia mengetahui dengan sesungguhnya bahawa manusia tetap 
lemah pada dasarnya dan tidak mampu untuk sampai ke tingkat 
kesempurnaan walau bagaimana matang ilmu pengetahuan dan 
tinggi kebudayaannya. Firman Allah bermaksud: 

“Dan manusia dijadikan bersifat lemah. ™ 


Selain itu, sebagaimana yang telah dinyatakan bahawa manusia 


dipengaruhi oleh suasana alam sekeliling, hawa nafsu, warisan dan 
dibentuk oleh akidah yang dianutinya. Manusia juga mudah dipenga- 
ruhi oleh kecenderungan tertentu yang berkaitan dengan dirinya. Realiti 
antarabangsa, persaingan sosial dan pertentangan pemikiran yang 


* Al-Qur'an, surah al- Taubah: ayat 78. 
* Al-Qur'an, surah al-Nisa': ayat 26. 
* Al-Qur'an, surah al-Nisa': ayat 28. 

manusia cenderung kepadanya sekarang ini adalah merupakan bukti 
yang paling nyata bahawa manusia mudah terpengaruh dengan semua 
faktor tersebut. Akal dan ilmunya adalah terbatas dan ia lemah untuk 
mencipta undang-undang bagi dirinya walau bagaimana matang dan 
sempurna dirinya. Firman Allah bermaksud: 


“Dan di atas tiap-tiap orang yang berpengetahuan itu adalah 
lagi Yang Maha Mengetahui." 


Oleh kerana itulah kita lihat bahawa seorang mukmin yang 
mempunyai pandangan yang matang, faham tentang hakikat dirinya 
akan segera melaksanakan syariat Allah. Dia bergerak untuk 
melaksanakan manhaj rabbani dengan keyakinan bahawa pembinaan 
manusia hanya terjamin dengan mengikut Yang Maha Sempurna, 
menyerahkan diri kepada Yang Maha Suci daripada kekurangan dan 
berserah diri kepada Yang Maha Agung, iaitu Allah semata-mata. 
Firman Allah bermaksud: 


“Dan (hukum) siapakah yang lebih baik daripada (hukum) 
Allah bagi orang yang yakin?” 


Oleh kerana rabbani inilah seseorang muslim tidak mempunyai 
pilihan lain untuk menerima atau menolak syariah kerana menerimanya 
adalah tuntutan keimanan dan fitrah seorang insan. Benarlah Allah 
Yang Maha Agung berfirman yang bermaksud: 


“Dan tidaklah patut bagi laki-laki mukmin dan tidak pula 
bagi perempuan yang mukmin, apabila Allah dan rasul-Nya 
telah menetapkan sesuatu ketetapan, akan ada bagi mereka 
pilihan (yang lain) tentang urusan mereka.” 


* Al-Qur'an, surah Yusuf: ayat 76. 
' Al-Qur'an, surah el-Ma'idah: ayat 50. 
* Al-Qur'an, surah al-Ahzab: ayat 36. 

2.1.2 Universal ( “Alamiyyah) 


Syariat Islam dalam semua hukum, sistem dan prinsipnya mempunyai 
corak kemanusiaan (insaniyyah) dan bersifat universal. Syariat Islam 
merupakan rahmat bagi seluruh alam, petunjuk dan pedoman kepada 
semua manusia dan jalan hidup bagi semua manusia. Hukum syariah 
diturunkan bukan untuk kawasan atau puak tertentu tetapi adalah untuk 
manusia seluruhnya tanpa memandang warna kulit, jenis bahasa atau 
tempat. Oleh itu, tidak ada perkauman dalam dakwah Islam, tidak 
ada asabiyyah dalam hukum dan tidak ada kasta dalam Islam. Semua 
manusia adalah sama, tidak ada kelebihan bagi mereka yang ber- 
bangsa Arab ke atas bangsa bukan Arab kecuali dengan takwa. 

Ciri universal perundangan ini diterangkan oleh Allah dalam 
beberapa ayat, antaranya firman Allah yang bermaksud: 


“Dan tiadalah Kami mengutus kamu, melainkan untuk 
menjadi rahmat bagi seluruh alam.'” 


Firman-Nya lagi yang bermaksud: 


“Katakanlah: Hai manusia sesungguhnya aku adalah utusan 
Allah kepadamu semua. 


Firman-Nya lagi yang bermaksud: 

“Dan Kami tidak mengutus kamu, melainkan kepada umat 
manusia seluruhnya sebagai pembawa berita gembira dan 
sebagai pemberi peringatan.” 

Rasulullah s.a.w bersabda yang bermaksud: 


“Aku diberi lima perkara yang tidak diberikan kepada nabi- 
nabi sebelumku. Aku ditolong oleh Allah dengan Dia menda- 


* AkQur'an, surah al-Anbiya': ayat 107. 
1G Al-Our'an, surah al-A'raf: ayat 158. 
1 Al-Qur'an, surah Saba’: ayat 28, 

tangkan perasaan ru'b (gentar) dalam hati orang-orang kafir 
selama sebulan, bumi ini dijadikan masjid bagiku dan suci 
(untuk tayamum), siapa sahaja dari umatku apabila masuk 
waktu solat hendaklah dia solat, dihalalkan bagiku ghonimah 
(harta rampasan), nabi-nabi dahulu diutus kepada kaum 
mereka khususnya sedangkan aku diutus kepada seluruh umat 
manusia dan diberikan kepadaku syafaat." 


Disebut dalam hadis sahih bahawa Rasulullah s.a.w menghantar 
utusan kepada raja-raja dan pembesar-pembesar seperti Al-Najasyi, 
Heraklius, Kisra dan Mugaugis" untuk mengajak mereka kepada 
Islam. Surat Nabi kepada mereka yang bermaksud: 


“Dengan ini saya mengajak tuan menuruti ajaran Islam. 
Terimalah ajaran Islam, tuan akan selamat, Tuhan akan 
memberi pahala dua kali ganda kepada tuan. Kalau tuan 
menolak, maka dosa orang-orang arisiyin” menjadi tanggung- 
jawab tuan. Wahai orang-orang Ahli Kitab, marilah sama- 
sama kita berpegang pada kata yang sama antara kami dan 
kamu yakni bahawa tidak ada yang kita sembah selain 
Allah dan kita tidak akan mempersekutukan-Nya dengan apa- 
pun, bahawa yang satu takkan mengambil yang lain menjadi 
tuhan selain Allah. Tetapi kalau mereka menolak juga, kata- 
kanlah kepada mereka, saksikanlah bahawa kami ini orang- 
orang Islam.” 


Antara faktor-faktor “alamiyyah (universal) undang-undang ini 
adalah tugas yang diberikan oleh Allah kepada umat Islam di setiap 


12 Hadis riwayat Bukhari dan Muslim. 

13 Mugaugis adalah gelaran kepada penguasa-penguasa Mesir pada saat-saat akhir 
kekuasaan Romawi, dari bahasa Kopti, Pkauchios. 

18 Aristyin jamak dari arisi bermaksud pelayan-pelayan dan dayang-dayang. Maksud 
kalimah ini ialah mereka bertanggungjawab atas dosa rakyatnya kerana meng- 
halang mereka menerima Islam. 

19 Ali Audah (terj.). 1980. Sejarah Hidup Muhammad. Jakarta: Pustaka Jaya, hal. 456. 

masa dan tempat untuk menyampaikan dakwah dan risalah Islam agar 
ia menjangkau ke seluruh pelosok muka bumi. Allah S.W.T berfirman 
bermaksud: 


“Kamu adalah sebaik-baik umat yang dikeluarkan untuk manu- 
sia. Kamu menyuruh manusia berbuat baik, melarang mereka 
dari yang mungkar dan kamu beriman kepada Allah. ™® 


Firman-Nya lagi yang bermaksud: 


“Begitulah kami menjadikan kamu sebagai umat pertengahan 
agar kamu menjadi saksi atas manusia dan rasul menjadi 
saksi atas kamu.” 


Bertolak daripada arahan-arahan rabbani mengenai ciri-ciri 
universal dakwah ini, umat Islam di seluruh muka bumi bergerak 
menyampaikan risalah Allah sambil merasa takut kepada-Nya dan 
tidak ada yang mereka takuti selain daripada Allah semata-mata. Slo- 
gan-slogan yang mereka laungkan ke seluruh dunia ialah: 


“Allah mengutus kami untuk membebaskan manusia daripada 
kesempitan dunia ini kepada kelapangan-Nya dan daripada 
kezaliman agama-agama kepada keadilan Islam.” 


Ciri alamiyyah ini hanyalah merupakan kesan daripada corak 
rabbani dalam undang-undang Islam. Andaikata penciptanya seorang 
manusia atau kelompok manusia, nescaya dia akan memihak, secara 
disedari atau tidak kepada bangsa, kasta dan kepentingan masing- 
masing. Tetapi penggubalnya adalah Allah, di mana mereka semua 
adalah hamba-Nya. Tidak ada kelebihan seseorang ke atas yang lain 
atau suatu kelompok ke atas kelompok yang lain melainkan dengan 
sifat takwa. 


'6 AH-Our'an, surah Ali “Imran: ayat 110. 
1 Al-Qur'an, surah al-Baqarah: ayat 143. 
IE op. cit, hal. 516, 

2.1.3 Menyeluruh (Syumuliyyah) 


Yang dimaksudkan dengan menyeluruh ialah syariat Islam yang 
tinggi sifatnya ini mencakupi sistem dan perundangan yang meliputi 
dalam tiap-tiap aspek kemasyarakatan dan kehidupan sama ada yang 
berkaitan dengan akidah, ibadat dan akhlak atau yang berhubung 
dengan undang-undang umum seperti masalah-masalah sivil, jenayah, 
keluarga, sosial, antarabangsa, pemerintahan, ekonomi dan lain-lain. 
Semuanya itu terkandung dalam prinsip-prinsip yang terperinci lagi 
bijaksana dan undang-undang rabbani yang abadi. Semuanya itu 
adalah wahyu daripada Yang Maha Bijaksana lagi Maha Terpuji. 

Al-Qur'an sendiri telah menyatakan ciri menyeluruh serta ke- 
tinggian prinsip-prinsip dan sistemnya dengan keterangan yang cukup 
jelas. Allah berfirman maksudnya: 


“Tidaklah Kami lupakan sesuatupun dalam al-Kitab.” 
Firman-Nya lagi bermaksud: 


“Dan kami turunkan kepadamu al-Kitab (al-Qur'an) untuk 
menjelaskan segala sesuatu dan petunjuk serta rahmat dan 
khabar gembira bagi orang-orang yang menyerah diri. "2 


Di sini dijelaskan lagi kesyumulan Islam ini melalui dalil-dalil 
berikut yang berkaitan dengan sivil, ekonomi, perlembagaan, undang- 
undang jenayah dan hubungan antarabangsa. Dalam hal sivil Allah 
berfirman maksudnya: 


“Hai orang-orang yang beriman penuhilah akad-akad itu.” 


19 Al-Our'an, surah al-An'am: ayat 38, 
2 Al-Our'an, surah al-Nahi: ayat 89. 
2! Al-Qur'an, surah al-Ma'idah: ayat 1. 

Dalam hal ekonomi dan keupayaan, Allah berfirman yang 


maksudnya: 


3 
24 
25 


“Hai orang-orang yang beriman, apabila kamu bermu‘amalah 
tidak secara tunai untuk waktu yang ditetapkan, hendaklah 
kamu menulisnya. Dan hendaklah seorang penulis di antara 
kamu menulisnya dengan benar. Dan janganlah penulis 
enggan menulisnya sebagaimana Allah telah mengajarnya. ”” 


Mengenai asas-asas perlembagaan, Allah berfirman maksudnya: 
“sedang urusan mereka dimusyawarahkan di antara mereka. "2 
Dalam hal kehakiman Allah berfirman yang maksudnya: 
“..dan (menyuruh kamu) apabila kamu menjatuhkan 
hukuman di antara manusia hendaklah kamu menghukum 
dengan adil.” 

Dalam hal hukuman ke atas jenayah, firman Allah bermaksud: 
“Diwajibkan atas kamu gisas berkenaan orang-orang yang 
dibunuh, orang merdeka dengan orang merdeka, hamba 
dengan hamba dan wanita dengan wanita...” 


Dalam persiapan jihad, firman Allah bermaksud: 


“Dan siapkanlah untuk menghadapi mereka apa sahaja 
kekuatan yang kamu mampu." 


Al-Our'an, surah al-Bagarah: ayat 282. 
Al-Qur'an, surah Ali “Imran: ayat 159. Lihat juga surah al-Syura: ayat 38. 
Al-Qur'an, surah al-Nisa’: ayat 58. 
Al-Qur'an, surah al-Baqarah: ayat 178. 
Al-Qur'an, surah al-Anfal: ayat 60. 

Mengenai hubungan antarabangsa, Allah berfirman maksudnya: 


“Allah tidak melarang kamu berbuat baik dan berlaku adil 
terhadap orang-orang yang tiada memerangimu kerana agama 
dan tidak (pula) mengusirmu dari negerimu. Sesungguhnya 
Allah menyukai orang-orang yang berlaku adil.”” 


Banyak lagi kaedah dan prinsip lain yang ditetapkan sama ada 
dalam al-Qur'an, al-Sunnah, al-Ijma' dan al-Oiyas. Semuanya itu tidak 
lain merupakan dalil yang nyata bahawa Islam adalah agama dan 
negara serta merupakan penegasan yang pasti bahawa Islam adalah 
syumul bagi setiap masa dan tempat. Kesyumulan Islam diakui juga 
oleh para sarjana Barat seperti Dr. Moris (Perancis), katanya yang 
bermaksud: 


“Sesungguhnya adalah sebaik-baik kitab yang dikeluarkan 
oleh inayah ketuhanan kepada anak Adam dan sebenarnya 
ia sebuah kitab yang tidak ada sebarang prasangka. ”™ 


Henry de Costrie berkata, maksudnya: 


“Bahawasanya al-Qur'an menawan fikiran dan lubuk hati 
manusia, dan ianya telah diturunkan kepada Muhammad 
yang membuktikan kebenaran risalahnya. ”” 


Alex Loison pula berkata, maksudnya: 


“Muhammad telah meninggalkan kepada dunia sebuah kitab 
yang menjadi lambang keindahan bahasa dan sastera dan 
dasar akhlak, iaitu kitab suci dan tidak ada masalah-masalah 
ilmiah yang baru dibongkari atau penemuan-penemuan baru 


2 AHOuran, surah al-Mumtahanah: ayat 8. 

2 Haron Din. 1988. Manusia dan Islam. Kuala Lumpur: Percetakan Watan Sdn. 
Bhd, hal. 234. 

Pengantar 


PERUNDANGAN ISLAM 


Buku Pengantar Perundangan Islam ditulis dengan harapan untuk memberi 
gambaran ringkas tentang definisi undang-undang Islam meliputi pengertian 
fiqh dan syariah. Kerana itu, buku ini menghuraikan ciri-ciri keistimewaan 
undang-undang Islam dan perbezaan antara syariah dengan undang-undang sivil, 
dan asas pembinaan undang-undang Islam sejak awal penubuhannya hingga ke 
hari ini. 


Buku ini juga membicarakan sejarah perundangan Islam di Tanah Melayu tempat 
terawal petapakan Islam, pelaksanaan undang-undang Melaka dan pengaruh 
pelaksanaannya di Nusantara. Kedudukan undang-undang Islam dalam 
Perlembagaan Persekutuan juga turut disentuh untuk menerangkan keadaan 
sebenar undang-undang Islam selepas kemerdekaan Tanah Melayu, dan sejarah 
ringkas penubuhan serta bidang kuasa mahkamah syariah di Malaysia. 


Buku ini amat sesuai dimiliki oleh pelajar di institusi pengajian tinggi yang 
mengikuti subjek Pengantar Syariah dan Perundangan serta Tamadun Islam. Ia 
juga sesuai dibaca oleh setiap lapisan masyarakat terpelajar yang berminat 
mengenali aspek-aspek Perundangan Islam. 

